LAUSUNTO 4. Tilintarkastustuomioistuin on tarkastanut a) instituutin tilinpäätöksen, joka sisältää tilinpäätöslaskelmat (5) ja kertomukset talousarvion toteuttamisesta (6)31. joulukuuta 2016 päättyneeltä varainhoitovuodelta, ja b) tilien perustana olevien toimien laillisuuden ja asianmukaisuuden Euroopan unionin toiminnasta tehdyn sopimuksen (SEUT) 287 artiklan mukaisesti. Tilien luotettavuus Lausunto tilien luotettavuudesta 5. Tilintarkastustuomioistuin katsoo, että instituutin tilinpäätös 31. joulukuuta 2016 päättyneeltä varainhoitovuodelta antaa kaikilta olennaisilta osiltaan oikeat ja riittävät tiedot instituutin taloudellisesta asemasta 31. päivältä joulukuuta 2016 sekä toimien tuloksista, rahavirroista ja nettovarallisuuden muutoksista mainittuna päivänä päättyneeltä varainhoitovuodelta instituutin varainhoitoasetuksen ja komission tilinpitäjän vahvistamien kirjanpitosääntöjen mukaisesti. Kirjanpitosäännöt perustuvat kansainvälisesti hyväksyttyihin julkisen sektorin tilinpäätösstandardeihin. Tilien perustana olevien toimien laillisuus ja asianmukaisuus Tulot Lausunto tilien perustana olevien tulojen laillisuudesta ja asianmukaisuudesta 6. Tilintarkastustuomioistuin katsoo, että 31. päivänä joulukuuta 2016 päättyneen varainhoitovuoden tilien perustana olevat tulot ovat kaikilta olennaisilta osiltaan lailliset ja asianmukaiset. Maksut Lausunto tilien perustana olevien toimien laillisuudesta ja asianmukaisuudesta 7. Tilintarkastustuomioistuin katsoo, että 31. päivänä joulukuuta 2016 päättyneen varainhoitovuoden tilien perustana olevat maksut ovat kaikilta olennaisilta osiltaan lailliset ja asianmukaiset. Toimivan johdon ja hallintoelinten velvollisuudet 8. Toimiva johto vastaa SEUT:n 310–325 artiklan ja instituutin varainhoitoasetuksen mukaisesti tilinpäätöksen laatimisesta ja esittämisestä kansainvälisesti hyväksyttyjen julkisen sektorin tilinpäätösstandardien pohjalta sekä tilien perustana olevien toimien laillisuudesta ja asianmukaisuudesta. Tähän velvollisuuteen kuuluu suunnitella, ottaa käyttöön ja ylläpitää sisäiset kontrollit, joiden pohjalta on mahdollista laatia ja esittää tilinpäätös, jossa ei ole petoksesta tai virheestä johtuvaa olennaista virheellisyyttä. Toimivan johdon vastuulla on lisäksi varmistaa, että tilinpäätöksessä mainitut toiminnot, rahoitustoimet ja tiedot ovat niitä sääntelevien normien mukaisia. Instituutin toimiva johto on viime kädessä vastuussa tilien perustana olevien toimien laillisuudesta ja asianmukaisuudesta. 9. Kun toimiva johto laatii tilinpäätöstä, sen vastuulla on arvioida instituutin kykyä jatkaa toimintaansa. Toimivan johdon on tuotava tarvittaessa esiin toiminnan jatkuvuuteen liittyvät seikat ja laadittava tilinpäätös toiminnan jatkuvuuden periaatteen pohjalta. 10. Hallintoelinten vastuulla on valvoa organisaation tilinpäätösraportointia. Tarkastajan velvollisuudet tilien ja niiden perustana olevien toimien tarkastamisen yhteydessä 11. Tilintarkastustuomioistuimen tavoitteena on saada kohtuullinen varmuus siitä, onko instituutin tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset, ja antaa tarkastuksensa perusteella Euroopan parlamentille ja neuvostolle tai muille asianomaisille vastuuvapauden myöntäville viranomaisille tarkastuslausuma tilien luotettavuudesta sekä tilien perustana olevien toimien laillisuudesta ja asianmukaisuudesta. Kohtuullisella varmuudella tarkoitetaan korkeaa varmuustasoa. Kohtuullinen varmuus ei kuitenkaan ole tae siitä, että tarkastuksessa havaitaan kaikki olennaiset virheellisyydet ja noudattamatta jättämiset. Virheellisyydet ja noudattamatta jättämiset voivat johtua petoksista tai virheistä, ja niiden katsotaan olevan olennaisia, jos niiden yksin tai yhdessä voisi kohtuudella odottaa vaikuttavan taloudellisiin päätöksiin, joita käyttäjät tekevät tilinpäätöksen perusteella. 12. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että petoksista tai virheistä johtuen tilinpäätökseen sisältyy olennaisia virheellisyyksiä tai että tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädäntökehyksen vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen sekä tilien perustana olevien toimien laillisuuden ja asianmukaisuuden kannalta. Tämän pohjalta tarkastaja suunnittelee olosuhteisiin nähden asianmukaiset tarkastustoimenpiteet, mutta tarkoituksena ei ole esittää lausuntoa sisäisten kontrollien vaikuttavuudesta. Tarkastukseen kuuluu myös sovellettujen tilinpäätösperiaatteiden asianmukaisuuden ja toimivan johdon esittämien kirjanpidollisten arvioiden kohtuullisuuden sekä tilien yleisen esittämistavan arvioiminen. 13. Tulojen alalla tilintarkastustuomioistuin tarkastaa komissiolta saadun tuen ja arvioi tarvittaessa menettelyt, joilla instituutti kerää palkkioita ja muita tuloja. 14. Menojen alalla tilintarkastustuomioistuin tarkastaa maksutapahtumat, kun menot ovat aiheutuneet ja ne on kirjattu ja hyväksytty. Ennakkomaksut tarkastetaan, kun varojen vastaanottaja esittää tositteet siitä, että varat on käytetty asianmukaisesti, ja instituutti hyväksyy tositteen ennakkomaksun tilinpidollisen selvittämisen yhteydessä joko samana vuonna tai myöhemmin. 15. EU:n varainhoitoasetuksen 208 artiklan 4 kohdassa säädetyn mukaisesti (7) tilintarkastustuomioistuin on tätä kertomusta ja tarkastuslausumaa laatiessaan ottanut huomioon riippumattoman ulkopuolisen tarkastajan instituutin tilien osalta suorittaman tarkastustyön. Muu seikka Merkittäviä puutteita osaamis- ja innovaatioyhteisöjä koordinoivien ja edustavien osaamis- ja innovaatioyhteisöjen oikeussubjektien hankintamenettelyissä 16. Osaamis- ja innovaatioyhteisöjä koordinoivat ja edustavat osaamis- ja innovaatioyhteisöjen oikeussubjektit, jotka ovat lähes kokonaan instituutin rahoittamia. Tilintarkastustuomioistuin kiinnitti tarkastuksessaan erityistä huomiota oikeussubjektien toteuttamiin hankintamenettelyihin, joita se pitää korkean riskin alana. 17. Vuoden 2015 avustussopimusten mukaisesti osaamis- ja innovaatioyhteisöjen oikeussubjektien ja/tai osaamis- ja innovaatioyhteisöjen kumppanien on varmistettava, että hankinta tehdään joko kokonaistaloudellisesti edullisimman tarjouksen perusteella tai, tarvittaessa, mahdollisimman alhaiseen hintaan. Avustussopimuksen mukaan kaikissa yli 60 000 euron sopimuksissa osaamis- ja innovaatioyhteisöjen oikeussubjektien ja/tai osaamis- ja innovaatioyhteisöjen kumppanien on pyydettävä tarjous vähintään kolmelta talouden toimijalta sekä dokumentoitava hankintamenettely osoittaakseen, että se on toteutettu avoimesti. Tilintarkastustuomioistuin tarkasti otoksen, joka kattoi osaamis- ja innovaatioyhteisöjen oikeussubjektien toteuttamat hankintamenettelyt, joiden arvo oli noin seitsemän miljoonaa euroa ja jotka instituutti oli rahoittanut kokonaan. Tarkastuksessa havaittiin mm. seuraavanlaisia merkittäviä puutteita: sopimuksia tehtiin suoraan; tarjouksista puuttui välttämättömiä osatekijöitä; alkuperäisten sopimusten voimassaoloa jatkettiin tai volyymia lisättiin huomattavasti; sopimuksilla ei ollut aika- ja/tai volyymirajoitteita tai niissä oli hintakilpailun estäviä laatu-/hintapainotuksia. Vuonna 2016 näihin sääntöjenvastaisiin hankintamenettelyihin liittyvien maksujen määrä oli 2,2 miljoonaa euroa. Instituutti oli myös havainnut hankintaan liittyviä puutteita yhden osaamis- ja innovaatioyhteisön oikeussubjektin kohdalla ja laatinut toimintasuunnitelman parantaakseen kaikkien osaamis- ja innovaatioyhteisöjen oikeussubjektien tulevia hankintamenettelyjä. 18. Tällä hetkellä ei ole oikeusvarmuutta siitä, edustavatko osaamis- ja innovaatioyhteisöjen oikeussubjektit hankintaviranomaisia (8). Jos ne edustavat, niiltä olisi vaadittava julkista hankintaa koskevien sääntöjen soveltamista julkisia hankintoja koskevan direktiivin 2004/18/EY (9) (jäljempänä ”direktiivi”) mukaisesti; säännöt ovat avustussopimuksen sääntöjä tiukempia. Instituutti ja komission yksiköt keskustelevat asiasta parhaillaan, jotta osaamis- ja innovaatioyhteisöjen oikeussubjektien kohdalla saataisiin oikeusvarmuus tulevaisuudessa. Valmiudet selviytyä lisääntyneestä työmäärästä 19. Hyväksyttyjen toimien määrä ei ole instituutin osalta merkittävästi muuttunut, vaikka määrärahoja lisättiin huomattavasti, 309 miljoonasta eurosta (2008–2013) 2,4 miljardiin euroon (2014–2020), ja osaamis- ja innovaatioyhteisöjen määrä kasvoi vuoden 2016 lopussa kolmesta kuuteen (ks. taulukko 2). Tilintarkastustuomioistuimen erityiskertomuksessa nro 4/2016 (10) todettiin, että riskinä on, että instituutilla ei ole riittäviä valmiuksia selviytyä lisääntyneestä työmäärästä. Instituutin väliaikainen johtaja mainitsi kyseisen riskin instituutin toimintakertomuksessa vuodelta 2015.